钦定古今图书集成/明伦汇编/官常典/第122卷 > 《五十七世孙袭封衍圣公孔讷神道碑铭》
## 钦定古今图书集成/明伦汇编/官常典/第122卷 > 《五十七世孙袭封衍圣公孔讷神道碑铭》

胡俨

公讳讷，字言伯，姓孔氏，世家鲁曲阜，前资善大夫、袭
封衍圣公希学之子，元中奉大夫，袭封衍圣公、国子
祭酒克坚之孙，嘉议大夫、袭封衍圣公，累赠通奉大
夫、河南江北等处行中书省参知政事、护军、鲁郡文
肃公思晦之曾孙，实宣圣五十七世孙也。公魁梧厚
重，寡言笑，笃学恭谨，不以贵胄骄人，士大夫喜与之
游，乐善好施，遇孤寡不克婚葬者，虽倾资济之，无难
色。又能诗，工篆法，人得之者皆传诵夸美，相贵重，华
闻益彰。洪武癸亥，居父忧，以国哀赴京祭孝陵。既竣
事，入见，天眷甚隆，顾谓廷臣曰：“孔讷真圣人子孙。”遂
赐膳光禄，命礼官馆于太学，遣尚书刘仲质劳问，日
给庖廪，复赐衣物钞锭，充牣馆舍，将俾袭爵，以居丧
乃止。服除，丙寅正月，朝京师，既见，上大喜，即命礼官
卜日授爵。于是以二月二日拜袭封之命，受诰大廷，
百僚班列，仍敕礼官以教坊乐导送至太学，学官率
诸生二千馀人，迎于成贤街，观者莫不赞叹光荣。明
日入谢，复赐袭衣，宴于礼部。又明日，释奠于学庙，以
拜命告。恩礼之加，古未有也。初行诰词，吏部奏用资
善阶，圣谕曰：“既爵公，勿事散官，但诰以织文玉轴为
异耳。”遂为故事。每岁入觐，得给符乘传，班序列文臣
首，厚其廪饩，下及侍从。此又古未有也。公天性仁孝，
待宗族克尽礼意，奉祭祀极其严敬。至于庙庭修作朝夕程督，竭其心力，不以为劳。洪武庚辰九月十六
日，竟以疾终，时年四十有三。以本年十月二十六日
葬祖林，祔考墓也。夫人陈氏，继商氏、王氏。子男四人：
公鉴、公铎、公钧、公镗。公鉴袭封衍圣公，后公二年卒。
女五人，俱适贤士。公鉴之子彦缙，今袭封衍圣公，公
之冢孙也。曾孙一人，曰承庆，公没后二十年，墓无文。
彦缙将树碑墓道，以昭先德，来请铭。其词曰：“维道之
高，维德之厚。金声玉振，以昌厥后。历世五十，而又七
叶。伟矣贤孙，克绍先业。宇量恢恢，威仪帖帖。明诗习
礼，光华烈烈。天之所与，族之所宗。保佑申锡，格于宸
衷。荣名尊爵，超秩显融。宠恩异数，维圣之崇。佩仁服
义，如守宪律。终始惟一，靡有愆忒。由来龙蛇，贤人之
嗟。溘尔长逝，德音孔遐。祖林之原。楷木苍苍，若斧若
堂。昭穆相望，维公之兆。”祔考宅幽，既封且固，世德作
求，延畀后昆，庆泽斯流，刻词树碑，永昭厥休。